DRAMMEN: Nå tas det for alvor grep for bedre byluft og mindre trafikkstøy. Brakar er en av pionerene i arbeidet for nullutslipp.

I første omgang er det linje 51, fra Drammen sentrum til Mjøndalen som skal elektrifiseres, og totalt seks busser skal betjene omtrent 200.000 passasjerer per år.

– Ladestasjonen skal etter planen være på plass tidlig høsten 2017, bussene vil være på plass litt senere på høsten. Vi får dermed Norges første elektriske linje i moderne tid, sier Kjersti D. Nordgård, salgs- og markedssjef i Brakar.

Det finnes allerede flere elbusser i drift i Norge, men det finnes ingen linjer som er utelukkende elektriske.

Fakta Ruten skal gå fra Drammen sentrum til Mjøndalen (15 kilometer)

36 stoppesteder.

Ladetid er seks til åtte minutter.

Ruten betjenes av seks busser.

Total kjørelengde 480.000 km per år fordelt på seks busser.

Ladeeffekt er 300 Kw.

Skal være i elektrisk drift fra november 2017.

Avtalen med Siemens er en totalentreprise som inkluderer alt av graving og installasjoner, i tillegg til selve hurtigladestasjonene på den nye helelektriske bussruten.

– Brakar vil gjøre kollektivtransport enda mer miljøvennlig, og Buskerud vil nå ligge helt i front med elektriske busser, sier Terje Sundfjord, administrerende direktør i Brakar i en pressemelding tirsdag.

LES OGSÅ: Vil ha elektrisk shuttlebuss til Lier stasjon

Miljøvennlig Buskerudpakke 2

– Dette er en robust løsning som fungerer for nordiske forhold, og det er veldig morsomt for oss å levere de første ladestasjonene for hurtiglading i Norge, sier divisjonsdirektør for Mobility i Siemens, Lars Johan Andresen.

Løsningen som er valgt er testet med gode resultater i Hamburg, Göteborg og Stockholm.

– Blir dette en suksess kan kollektivsatsingen i Buskerudpakke 2 baseres på ren energi og nullutslippsteknologi, sier Terje Sundfjord.

Den nye ruten fra Drammen til Mjøndalen skal bestå av 36 stopp.

I slutten av i fjor inngikk Brakar en kontrakt om kjøp av seks elektriske busser og infrastruktur fra den nederlandske leverandøren Ebusco. Driften av bussene blir nå sikret gjennom avtalen med el-giganten Siemens.

LES OGSÅ: Utarbeider eget bypakkeforslag

Innovasjon

LADESTASJON: En ladearm skal sikre tilførselen av strøm på de to endestasjonene. (Illustrasjon: Brakar)

– Det vil være ladestasjoner ved Mjøndalen stasjon og på Drammen busstasjon. I tillegg skal bussene lade over natten på depot i Kobbervikdalen, sier Kjersti D. Nordgård.

Totalt skal seks busser lades på endeholdeplassene der automatiske ladeløsninger skal sørge for hurtiglading på seks til åtte minutter.

Bussene lades automatisk der det er lagt inn korte stopp. Når bussene kjører fram til ladestasjonen kobles bussen automatisk til en ladearm som senkes ned til ladepunktet på busstaket.

– Ladestasjonen kommuniserer med bussen og sørger for at batteriet får akkurat den energimengden det har behov for, sier Lars Andresen i Siemens.

Kuriositet

Drammen var Norges første by med elektrisk drevet buss allerede i 1909.

Denne typen var en såkalt trolleybuss og kjørte på likestrøm gjennom en strømavtaler som hentet strøm fra kontaktledninger over veibanen. De kunne holde en fart opp til 80 km/t.

Banen med trolleybussene het A/S Drammen Elektriske bane og opererte i sju år.

NORGES FØRSTE: Drammen var den første byen i landet med elektrisk drevet buss allerede i 1909. Foto: Brakar AS

LES OGSÅ: Infomøte om ny vei Strømsø